<p class="text-align-justify">Tájékoztatjuk Önöket, hogy szeptember 17-én megtörtént az árvízi kapuk lezárása. <strong>Ezúton hívjuk fel mindenki figyelmét arra, hogy az árvízvédelmi mobilfal mögé menni vagy arra felmászni szigorúan TILOS!</strong></p><p class="text-align-justify">A szükséges szivattyúzási munkálatok zajlanak, 24 órás szivattyú kezelő és figyelőszolgálat működik a védmű mindhárom szakaszán. A rendőrség és polgárőrség munkatársai ugyancsak járőröznek a védekezéssel érintett területen.</p><p class="text-align-justify">Biztonsági okokból nagyteljesítményű szivattyúk beüzemelésére került sor az Apátkúti pataknál a 11-es számú főút mellett. Ezúton is köszönjük az eszközök biztosítását a Közép-Duna-völgyi Vízügyi Igazgatóságnak!</p><p class="text-align-justify">Ma reggeltől az esti órákig bezárólag a Szent Kozma és Damján Rehabilitációs Szakkórház mellett található két szolgálati lakást védtük be homokzsákokkal.</p><p class="text-align-justify">Biztonsági homokzsák depóniát alakítunk ki két helyszínen. Amennyiben szükség lesz rá, ezeket azonnal tudjuk használni, például buzgár megjelenése esetén. Ehhez kapcsolódóan <strong>szeretnénk kérni, hogy aki kedvet és indíttatást érez magában, hogy a depónia elkészítésében részt vegyen, szeptember 18-án, reggel 8 órától várjuk a Nagyparkolóban és a Hotel Honti mellett. Aki jön, hozzon magával lapátot! Hangsúlyozzuk, hogy nincs szó több tízezer homokzsák megtöltéséről!</strong></p><p class="text-align-justify">Napközben igyekeztünk Önöket a várható útlezárásokról és a tömegközlekedés alakulásáról tájékoztatni, de továbbra is kérjük, hogy figyeljék az Útinform és a Volánbusz Zrt. honlapját.</p><p class="text-align-justify">Ugyancsak tájékoztatjuk a gépjárművel közlekedőket, hogy a Dömös és Gizellatelep között található hegyi út nincs a közforgalom számára megnyitva!</p><p class="text-align-justify"><strong>Ahogyan azt tegnap is megírtuk, a Visegrádi Polgármesteri Hivatalban 24 órás ügyelet (06 30 604 0509-es telefonszám) van, illetve működik egy telefonszám (06 20 251 9672), amelyen kollégánkat szociális ügyekben vagy betegnek történő segítségnyújtással kapcsolatban kereshetik.</strong></p><p class="text-align-right"><em>Visegrád Város Önkormányzata</em></p>