<p class="text-align-justify no-margin"><strong>A parlagfű pollenkoncentrációja várhatóan július utolsó hétvégéjén több helyen is elérheti a tüneteket okozó szintet. Az allergiás tünetek erősségének mérséklése érdekében a Nemzeti Népegészségügyi és Gyógyszerészeti Központ (NNGYK) azt javasolja a parlagfű virágporára érzékenyek számára, hogy mielőbb kezdjék meg a gyógyszeres kezelést vagy keressék fel kezelőorvosukat a megfelelő gyógyszeres kezelés beállítása érdekében.</strong></p><p class="text-align-justify no-margin">&nbsp;</p><p class="text-align-justify no-margin">Az NNGYK irányítása alá tartozó Aerobiológiai Hálózat pollenmonitorozási adatai alapján egyelőre még csak elvétve található parlagfű pollenszem a levegőmintákban, a jövő hét végén azonban már a közepes szintet is elérheti a parlagfű pollenkoncentrációja. A parlagfűre érzékenyek ekkor már számíthatnak az allergiás tünetek megjelenésére, tapasztalhatnak orrfolyást, orrdugulást, tüsszögést, szemviszketést, könnyezést. Az allergiás tünetek megelőzését, erősségének mérséklését megfelelően beállított gyógyszeres kezeléssel lehet elérni.</p><p class="text-align-justify no-margin">&nbsp;</p><p class="text-align-justify no-margin">A szezon előreláthatólag erős lesz, melynek mértékét az augusztusi és szeptemberi időjárás nagyban befolyásolhatja. A tömeges virágzás során a tartós, esős időszakok átmenetileg visszavethetik a pollenterhelést, azonban a záporok, zivatarok csak rövid időre tisztítják meg a levegőt. A szezon tetőzése az előző évek tapasztalatai alapján augusztus végén, szeptember elején várható.</p><p class="text-align-justify no-margin">&nbsp;</p><p class="text-align-justify no-margin">Az allergiások számára nagy segítséget nyújt a Parlagfű Pollen Riasztási Rendszer (PPRR+) <a href="https://efop180.antsz.hu/temak-konyezetegeszsegugy/allergenek-a-levegoben/parlagfu-pollen-riasztasi-rendszer.html" target="_blank">térképes előrejelzése</a>, melynek nyomon követesével könnyebben felkészülhetnek a várható tünetekre, azok kezelésére, illetve ez alapján az utazásaikat is körültekintőbben tervezhetik.</p><p class="text-align-justify no-margin">&nbsp;</p><p class="text-align-justify no-margin">A környező országokra kiterjedő előrejelzést a <a href="https://nnk.gov.hu/index.php/nnk-projektek/r-pas" target="_blank">Nemzetközi Parlagfű Pollen Riasztási Rendszeren</a> követhetik nyomon.</p><p class="text-align-justify no-margin">&nbsp;</p><p class="text-align-justify no-margin">A kifejlett parlagfű terjedése ellen leghatékonyabban felmagzás előtt, bimbós vagy virágos állapotában végzett kaszálással lehet védekezni, így csökkenthetjük a levegőben a lágyszárú gyomnövények – köztük a parlagfű – virágporának mennyiségét, ami egyben a földhasználóknak jogszabályban előírt kötelezettsége is. A lakosságtól a parlagfű pollenterhelés csökkentése érdekében azt kérjük, hogy az általuk észlelt parlagfüves területeket mielőbb jelezzék a <a href="https://portal.nebih.gov.hu/-/parlagfu-bejelento-rendszer" target="_blank">NÉBIH</a> (Nemzeti Élelmiszerlánc-biztonsági Hivatal) vagy a <a href="https://pme.hu/bejelento-terkepes/" target="_blank">PME</a> (Parlagfűmentes Magyarországért Egyesület) oldalán.</p><p class="text-align-justify no-margin">&nbsp;</p><p class="text-align-justify no-margin">A hiteles forrásokból származó információkért, kérjük keressék fel az NNGYK hivatalos weboldalát és közösségi oldalait, ahol tájékoztató anyagokkal hívjuk fel az allergiások figyelmét a tünetek mérséklésének lehetőségeire, az allergiával kapcsolatos információkra, és tévhitekre.</p><p class="text-align-justify no-margin">&nbsp;</p><p class="text-align-justify no-margin">(<em>forrás: </em><a href="https://nnk.gov.hu" target="_blank"><em>https://nnk.gov.hu</em></a>)</p>