<p>A 2012. október 1-jén, a városközponttal kapcsolatban rendezett lakossági fórumon a Danubia Televízió felvételt készített.<br>Az anyag megtekinthető a <a target="_blank" href="http://danubia-televizio.hu/index.php?page=musor&amp;id=9&amp;vid=1039">televízió honlapján</a>. A fórumról készült szöveges tájékoztatót az alábbiakban olvashatja:</p>  <div></div> <p>2012. október 1-jén lakossági fórumot tartottunk a városközpont fejlesztés jelenlegi állásával kapcsolatban. Félegyházi András polgármester az előzmények ismertetése után bemutatta az A+Építész Stúdió Kft. által elkészített modellt, vázlatokat illetve látványterveket. Rövid tájékoztatást adott továbbá Tegzes Dániel, a projektért felelős Visegrád Városfejlesztő Kft ügyvezetője, Bártfai Tamás építész, valamint Balogh Péter István tájépítész.</p> <p>Részletes előzmény a "<a target="_self" href="http://www.visegrad.hu/varoskozpont"><span><em>Városközpont</em></span></a>" aloldalon,&nbsp;ismertető az "<em><strong>Új koncepció - 2012 szeptember</strong></em>" pontban olvasható.&nbsp;<a target="_self" href="http://www.visegrad.hu/uj-koncepcio-2012-szeptember"><span><em>tovább &gt;&gt;&gt;</em></span></a></p> <p>A beszámolók után lakossági kérdések, hozzászólások következtek. Elsőként a térkő burkolattal kapcsolatban merült fel az utcák járhatóságának kérdése.&nbsp; Balogh Péter István tájépítész elmondta, hogy minőségi alapanyag és megfelelő kivitelezés esetén a kockakő csaknem sík felületet képez, így babakocsit is kényelmesen lehet majd tolni rajta – a tervek elkészítésénél erre törekednek.<br>Felvetődött továbbá, hogy a mozi&nbsp; kibővített funkciói kapcsán gondoltak-e a tervezők az épület hangszigetelésére. Mikesy Tamás, a Mátyás Király Művelődési Ház, mozi és Városi Könyvtár igazgatója elmondta, hogy nem tervezi éjszakai programok szervezését, illetve nagy zajjal járó vendéglátó ipari egység működtetését a mozi épületében. Az emeleti nagy terem gyakorlatilag a mostani vetítőterem feladatait veszi át, illetve bővíti ki; tehát városi ünnepségek, lakossági fórumok, kulturális programok számára biztosít helyszínt. A kisebb termekben szakkörök, kézműves foglalkozások és egyéb „civil tevékenység” mellett a Visegrádon működő zenekarok próbálhatnak majd.<br>A következő kérdés a felújított és kibővített épületek fűtésével kapcsolatosan érkezett. Félegyházi András polgármester elmondta, hogy a polgármesteri hivatalban korszerű, fatüzelésű, energiatakarékos fűtési rendszer kialakítását tervezik, a mozi épületében azonban hely hiányában nincs lehetőség ennek helyi kialakítására. A polgármester ugyanakkor megjegyezte, hogy jó megoldásnak tartja egy úgynevezett „bio-fűtőmű” létesítését, melyre remélhetőleg lesz pályázati forrás a jövőben.<br>Több lakó részéről is felmerült a Rév utcát és a Fő utcát terhelő autós forgalom, illetve parkolás problematikája. Félegyházi András elmondta, hogy a városközpont fejlesztés keretén belül a belső utak parkolási nehézségeit nem lehet megoldani. Hosszú távon egy új CBA épület építése kapcsán kialakítandó nagy parkoló létesítése tudná tehermentesíteni a Rév utcát.<br>Arra a felvetésre, hogy a felújított Mozi köz és a 11-es út esetleges összekapcsolása után jelentősen megnövekedhet az autós forgalom, a polgármester elmondta, hogy a Mozi közben a 11-es út és a Fő út között átmenő forgalmat semmiképpen nem tart elfogadhatónak. Szükségesnek tartja ezzel kapcsolatban a rendezési terv módosítását, mely jelen pillanatban a Mozi köz Fő utca felőli szakaszának szélesítését irányozza elő. A későbbiekben gépkocsival kizárólag az itt lakók, valamint alkalmanként érkező szállítók&nbsp; közlekedhetnek majd.<br>A polgármesteri hivatal hátsó épületének „lapostetős” megoldásával kapcsolatban érkezett egy kritika, melyre a polgármester beszámolt arról, hogy a tetőn egy kis terasz kerül kialakításra, ahonnan Visegrád egy teljesen új nézőpontból látható. Elmondta továbbá azt is, hogy minden felújított és kibővített épület egy-egy lehetőség, és rajtunk múlik, hogy milyen gondolatok megvalósításával töltjük majd meg tartalommal, élettel.<br>Végül a város történelmi múltjának megjelenítésére és bemutatására érkezett javaslat, melyre Félegyházi András elmondta, hogy az Egészségház udvarán a burkolatban meg fog jelenni az alatta fekvő feltárt épület körvonala; a rendezvénytér melletti területeket a tervek érintetlenül hagyják annak érdekében, hogy később, ha lesz rá forrás, fel lehessen tárni és be lehessen mutatni az adott terület régészeti leletanyagát.</p> 